Viime aikoina on puhuttu paljon erityisherkkyydestä. Tämä synnynäinen ominaisuus tarkoittaa että ihminen reagoi tavallista herkemmin ulkoisiin ja sisäisiin ärsykkeisiin, ja siitä voi olla ihmisestä riippuen joko hyötyä tai haittaa. Ilmiönä erityisherkkyyttä pidetään melko uutena, ja siitä onkin alettua puhua vasta vuosien 2013–2014 aikana.

Paljon vähemmälle huomiolle on kuitenkin jäänyt toinen yhteiskunnassamme vastikään pinnalle noussut piirre, nimittäin erityismulkkuus.

Bo Hager Länsi-Suomen yliopistosta on alan johtavia tutkijoita maassamme.

”Empiirinen tutkimusaineisto on jo pidemmän aikaa puhunut sen puolesta että erityismulkkuus olisi lisääntymässä päin yhteiskunnassa. Vasta tästä syksystä lähtien asiaa on kuitenkin alettu tutkimaan määrätietoisesti.”

Tutkija Hager on selvästi innoissaan tutkimusaiheestaan.

”Aikaisemmin pystyimme vain suuntaa-antavasti arvioimaan kuinka paljon erityismulkkuudesta kärsiviä ihmisiä maassamme olisi. Mutta tänä syksynä tuntuu siltä että he olisivat kaikki tulleet ulos koloistaan yhtäaikaa. Tämä on todellinen lahja tutkijalle.”

Erityismulkkuudesta kärsiviä ihmisiä ei kuitenkaan ole ollut erityisen helppo houkutella kliinisiin tutkimuksiin. Bo Hager pudistelee päätään.

”Olisimme tutkimuksissamme pidemmälläkin, mutta näyttäisi siltä että erityismulkkuudesta kärsivät henkilöt eivät olisi kovin yhteistyöhaluisia. Sen lisäksi he saattavat käyttää hyvinkin alatyylistä kieltä. Voitko kuvitella että yksikin potilas käski minun vetää en-sano-minkä päähän kun pyysin häntä tutkimuksiin? Se toisaalta korreloi hyvin tähänastisiin tutkimustuloksiimme erityismulkkuudesta.”

Saaresmaan Jukka on yksi tutkimukseen osallistuvista. Hän on tuloksista silminnähden huojentunut.

”Ihmiset ovat kyllä aina pitäneet minua mulkkuna, mutta tämä erityismulkkuuden esiintulo tulee selkeyttämään elämääni jatkossa. On hienoa ajatella että kun kirjoitin sinne keskustelupalstalle että SPR on terroristijärjestö en ollutkaan mielenvikainen, vaan pelkästään erityismulkku. Tämä on niin helpottavaa.”

Tutkija Hager painottaa ettei ole tutkimuksessaan vielä kovinkaan pitkällä. Joitakin asioita on kuitenkin jo selvillä.

”Mielenkiintoista on että erityismulkkuus ei näyttäisi korreloivan kovinkaan paljon yhteiskuntaluokkien kanssa, vaan erityismulkkuja näyttäisi löytyvän kaikista yhteiskunnan kerroksista. On tietenkin liian aikaista vielä vetää liian pitkälle meneviä johtopäätöksiä, mutta mielenkiintoista on kuitenkin se että erityismulkkuus näyttäisi olevan jonkin verran tavallisempaa finanssialalla.”

Bo Hager kohottaa kulmakarvojaan.

”Uutta tässä ajassa näyttäisi nyt kuitenkin olevan se että tietyt erityismulkkuudesta kärsivät henkilöt eivät enää häpeile tilaansa, vaan näyttäisivät jopa ylpeilevän sillä. Ovatpa jotkut heistä jopa ryhmittäytyneet ja perustaneet poliittisia puolueita. Tämä on täysin uusi erityismulkkuuden suuntaus mihin en ole törmännyt aiemmin tiedeurallani.”

Tutkija Hager katsoo tiukasti silmiin.

”Erityismulkkuus ei kuitenkaan päinvastoin kuin erityisherkkyys näyttäisi olevan synnynäinen ominaisuus. Sikäli tutkimuksemme osoittavat että siitä olisi myös mahdollista oppia halutessaan pois. Mutta siihen tarvitaan tahtoa. Tahtoa jota nyt totta puhuen en tutkimissani erityismulkuissa henkilöissä havaitse .”